b'\n_START_ARTICLE_\nPetya\n_START_PARAGRAPH_\nPetya \xe2\x80\x93 kenk\xc4\x97ji\xc5\xa1ka programa, kompiuteri\xc5\xb3 tinkle u\xc5\xbefiksuota 2016 m. prad\xc5\xbeioje. Jos tikslas buvo u\xc5\xbe\xc5\xa1ifruoti \xe2\x80\x9eWindows\xe2\x80\x9c sistemos kompiuteriuose esan\xc4\x8dius duomenis bei u\xc5\xbe j\xc5\xb3 atgavim\xc4\x85 reikalauti i\xc5\xa1pirkos virtualia valiuta bitkoinais. Daugiausiai paveik\xc4\x97 bendroves bei vald\xc5\xbeios institucijas Ryt\xc5\xb3 Europoje, ypa\xc4\x8d Ukrainoje ir Rusijoje, ta\xc4\x8diau nukent\xc4\x97jusi\xc5\xb3j\xc5\xb3 buvo ir kitose \xc5\xa1alyse. Masi\xc5\xa1kai paplito 2017 m.\n_START_SECTION_\nViruso veikla\n_START_PARAGRAPH_\nPrograma \xc5\xa1ifruoja bylas kompiuterio kietajame diske, taip pat perra\xc5\xa1o ir \xc5\xa1ifruoja operacin\xc4\x97s sistemos paleidimo kod\xc4\x85 MBR (master boot record). Tod\xc4\x97l visos kompiuteryje saugomos bylos tampa nepasiekiamos. Kad b\xc5\xabt\xc5\xb3 galima i\xc5\xa1\xc5\xa1ifruoti ir atkurti prieig\xc4\x85 prie byl\xc5\xb3, programi\xc5\xa1iai reikalauja 300 JAV doleri\xc5\xb3 i\xc5\xa1pirkos bitkoinais. Pirmoji viruso versija \xc5\xa1ifravo ne pa\xc4\x8dias bylas, bet MFT lentel\xc4\x99 ( master file table) \xe2\x80\x93 kietajame diske saugom\xc4\x85 duomen\xc5\xb3 baz\xc4\x99 su informacija apie visas bylas. I\xc5\xa1pirkos sumok\xc4\x97jimas yra nenaudingas, nes tai nerei\xc5\xa1kia, kad bus galima atgauti i\xc5\xa1\xc5\xa1ifruot\xc4\x85 informacij\xc4\x85._NEWLINE_Virusas plinta per byl\xc5\xb3 main\xc5\xb3 protokolus ir fi\xc5\xa1ingo pagalba per elektroninius lai\xc5\xa1kus su priedais \xe2\x80\x93 bylas atv\xc4\x97r\xc4\x99 vartotojai gali apkr\xc4\x97sti kompiuterius virusu, v\xc4\x97liau virusas i\xc5\xa1plinta visoje sistemoje. Pa\xc5\xbeeistame kompiuteryje gali b\xc5\xabti perimamos administratoriaus paskyros teis\xc4\x97s, kuri\xc5\xb3 pagalba tinkle platinamas kenksmingas kodas. Taip pat naudojama nauja \xe2\x80\x9eEternalBlue\xe2\x80\x9c \xc4\xafrankio versija, pasitelkiami tre\xc4\x8di\xc5\xb3 \xc5\xa1ali\xc5\xb3 programin\xc4\x97s \xc4\xafrangos atnaujinimo mechanizmai.'